ASPECTE JURIDICE ALE ELABORĂRII REGULILOR DE ANGAJARE PENTRU OPERAŢIILE MULTINAŢIONALE
ASPECTE JURIDICE ALE ELABORĂRII REGULILOR DE ANGAJARE PENTRU OPERAŢIILE MULTINAŢIONALE
 
LEGAL ISSUES OF THE RULES OF ENGAGEMENT DRAFTING
FOR MULTINATIONAL OPERATIONS
Col. justiţie militară drd. Costel DEDIU *
This  article  provides  a  comprehensive  unclassified  analysis  of  Rules  of  Engagement (ROE). Both legal and non-legal factors affect the degree to which such rules restrict the use of force by armed forces during times of peace and war. The legal factors which apply to ROE are the  right  of  self-defense  under  international  law,  the  laws  of  war,  and  the  domestic  laws pertaining to the use of force. The non-legal considerations which also restrict the resort to force have  political  and  military  rationales.  Further  analytical  issues  are  considered  in  assessing various   ROE.   Finally,   the   procedural   aspects   of   drafting,   reviewing,   modifying,   and disseminating ROE are also considered. The thesis is that ROE are a very necessary adjunct to military  operations  that  require  a  particular  expertise  which  can  only  be  achieved  through  a cooperative effort of both operational legal advisor and the actual war-fighter.
Introducere
Von Clausewitz era de părere că, în teorie, războiul – ca un eveniment izolat într-o formă abstractă şi absolută – declanşează forţe de neoprit. Apoi, el însuşi corectează această imagine, spunând că o astfel de situaţie nu poate fi întâlnită în practică. El susţine că, în realitate, războiul nu este un eveniment abstract şi izolat, ci un fenomen social ancorat în relaţiile sociale şi politice. Acest lucru înseamnă că vor fi impuse întotdeauna limite aplicării forţei.
În  secolul  XX,  principiul  recunoscut  era  că  forţa  (sub  orice  formă  de manifestare)  nu  poate  fi  acceptată,  poate,  doar  cu  unele  excepţii,  date  de motive  întemeiate  şi  în  condiţii  stricte.  Cele  mai  importante  excepţii  sunt legitima  apărare  şi  susţinerea  legalităţii  naţionale  şi  internaţionale.  Cele  mai importante  condiţii  care  limitează  recurgerea  la  forţă  sunt  necesitatea  şi proporţionalitatea.  Uzul  de  forţă  în  legitimă  apărare  este  permis  ca  un  drept (dreptul de legitimă apărare) sau ca motiv de justificare (pentru uzul de forţă). La nivel internaţional, dreptul la legitimă apărare se acordă statelor conform articolului 51din Carta ONU. La nivelul legislaţiei naţionale, legitima apărare constituie un motiv de justificare ce are forma unei exonerări de răspundere penală,  recunoscut  oricărei  persoane.  Distincţia  dintre  legitima  apărare  ca  drept şi ca temei de justificare poate fi considerată o chichiţă legală, dar este mult  mai  importantă  decât  pare.  Dacă  nu  se  ia  în  considerare  această distincţie, pot apărea neînţelegeri, mai ales în domeniul stabilirii regulilor de angajare  (ROE).  De  aceea,  trebuie  să  acordăm  o  atenţie  deosebită  abordării acestui aspect.
Regulile de angajare au rolul de a restrânge distrugerile sau de a limita suferinţa  umană,  precum  şi  moartea  unor  persoane  nevinovate,  asigurând, totodată,  evitarea  discreditării  forţei  multinaţionale  angajată  în  soluţionarea situaţiei   (conflictului) sau a organizaţiei internaţionale de securitate căreia îi aparţin. Dacă sunt bine concepute, exprimate şi cunoscute de toată lumea, pot face diferenţa dintre succesul şi eşecul misiunii. Regulile de angajare definesc timpul  şi  modul  în  care  forţele  pot  fi  folosite.  Toţi  comandanţii  trebuie  să aprecieze  ameninţările  posibile  şi  să  facă  recomandările  necesare  privind specificul regulilor pentru întregul lanţ de comandă.
1. DELIMITARI CONCEPTUALE
Manualul de Drept Operaţional al Forţelor Armate ale SUA oferea două definiţii  ale  ROE.    Prima  se  referă  la  nivelul  strategic/operativ:  „ROE  sunt directivele trasate de către autorităţile militare competente pentru a delimita circumstanţele şi limitările în cadrul cărora propriile forţe terestre, navale şi aeriene vor iniţia şi/sau continua  angajarea în luptă cu alte forţe. Ele sunt mijloace  prin  care  Autoritatea  Naţională  de  Comandă  şi  comandanţii  de arme   întrunite   reglementează   folosirea   forţelor   armate   în   contextul diplomaţiei  militare  şi  politice  şi  a  dreptului  internaţional  şi  a  celui naţional” 259 .
Cea de-a doua definiţie practică pentru utilizarea la nivel operativ/tactic era  următoarea:  „ROE  reprezintă  regulile  stabilite  de  comandant  pentru utilizarea forţei”.
Prima  definiţie  este  adaptată  Guvernului  american  şi  etalează  câteva puncte de maximă importanţă. Dacă subînţelegem că Autoritatea Naţională de Comandă reprezintă „conducerea politică”, relaţia dintre conducerea politică şi  ROE  reprezintă  mijlocul  prin  care  se  ajunge  la  un  obiectiv  politic.  Un  al doilea   avantaj   al   acestei   definiţii   este   dat   de   interpretarea   corectă   a conceptului  de  „angajare”.  El  nu  este  legat  doar  de  aplicarea  forţei  (într-un sens  limitat,  chiar  folosirea  ei),  ci  şi  de  „angajarea  în  luptă”.  Angajarea  în luptă reprezintă mai mult decât o forţă militară armată, include şi activităţile legate de această forţă. Apoi, aflăm că, deşi este nevoie de o autoritate politică pentru  a  aproba  întrebuinţarea  ROE,  iniţiatorul  acestora  este  o  autoritate militară.  A  doua  definiţie  pare  şi  mai  atractivă,  fiindcă  este  foarte  concisă.
Totuşi, ea trebuie corelată cu prima, deoarece pare prea vagă atunci când este folosită  de  sine  stătător  (atunci  ar  putea  include  doar  limitări  din  punct  de vedere strict militar şi tactic legate de deschiderea focului). Mai mult, nimeni nu se întreabă, într-un sens conceptual, dacă este indicată folosirea mai multor definiţii pentru acelaşi concept.
Trebuie,  de  asemenea,  remarcat    faptul  că  această  definiţie  a  fost introdusă  în  uz  în  anul  1994  şi  a  rămas  validă  şi,  de  altfel,  confirmată  de ultimul  dicţionar  de  termeni  militari  din  anul  2007 260 .  Mai  mult,  această definiţie  a  inspirat  (în  unele  cazuri  reproducerea  fiind  integrală)  definiţiile emise de mai multe naţiuni sau organizaţii.
Documentul NATO MC 362 din iunie 1997 oferea următoarea definiţie: „ROE  sunt  directivele  date  forţelor  armate  care  definesc  circumstanţele, condiţiile, gradul şi maniera în care forţa sau anumite acţiuni, care ar putea fi  considerate  provocatoare,  pot  sau  nu  pot  fi  aplicate.  ROE  nu  vizează elaborarea  de  instrucţiuni  tactice  sau  stabilirea  de  misiuni.  Cu  excepţia autoapărării pe timp de pace şi în operaţiuni anterioare declarării stării de război,  ROE  constituie  singura  sursă  de  autoritate  în  baza  căreia  trupele NATO pot face uz de forţă. După declararea stării de război, în general, ROE se  limitează  doar  la  folosirea  legală  a  forţei” 261 .Această  definiţie  este remarcabilă din două motive. Întâi, este precedată de o Introducere (Partea 1.1 Introducere),  care  conţine  elementele  unei  definiţii,  elemente  ce  nu  se  mai regăsesc  în  definiţia  dată  la  pagina  21-1  (Partea  1.2  Definiţie).  Al  doilea motiv  îl  reprezintă  faptul  că  nu  este  o  definiţie,  ci,  mai  degrabă,  e  vorba  de nişte instrucţiuni care explică condiţiile în care se aplică ROE 262 .
O analiză mai detaliată a definiţiei oferită de doctrina NATO ne va ajuta în  înţelegerea  elementelor  componente  şi  a  aspectelor  esenţiale  ale  ROE. Definiţia din MC 362/ 1 are următoarea structură: „Regulile de angajare sunt directive(adică au valoare de ordin, puternic formalizate şi cu caracter oficial) destinate  forţelor  armate  (aflăm  astfel  că  forţele  armate  sunt  subiectul specializat,  dar  şi  beneficiarul  acestora,  distinct  şi  exclusiv)  care  definesc
circumstanţele  (când  poate  fi  folosită  forţa),  condiţiile  (doar  atunci  când  se îndeplinesc  anumite  condiţii),  gradul  (cât  de  mult  este  permis  sau  ce  este interzis),  maniera  (cum  se  manifestă  folosirea  forţei)  în  care  forţa/  acţiuni    care  pot  fi  interpretate  ca  provocatoare  poate/  pot  fi  aplicată(e)/  executate (forţa  nu  este  un  scop  în  sine  ci  un  mijloc  către  scopul  propus:  legitima apărare,  îndeplinirea  misiunii  sau  obţinerea  victoriei).  Observăm  în  ultimul paragraf al definiţiei că, aria de cuprindere a ROE NATO se întinde nu doar asupra  acţiunilor  care  implică  lupta  armată  (aşa  cum  o  face  definiţia americană)  ci  asupra  tuturor  acţiunilor  care  ar  putea  fi  interpretate  ca provocatoare  şi  care  extinde  astfel  spectrul  ROE  la  întregul  spectru  al conflictului, incluzând nu doar acţiuni militare în baza art. 5 dar şi operaţiile de  răspuns  la  crize  (non-art.5)  şi  care,  de  altfel,  reprezintă  cea  mai  parte  a efortului militar al NATO în momentul de faţă 263 .
Deşi  este  impropriu  să  se  vorbească  de  o  doctrină  militară  a  Uniunii Europene (UE), cât priveşte folosirea forţei 264 , în cadrul operaţiilor sub egida UE,  ROE  au  acelaşi  cadru  de  aplicare  şi  aceiaşi  definiţie  ca  şi  cele  pentru operaţiile   NATO:   „directive   destinate   forţelor   armate   care   definesc împrejurările,   condiţiile,   gradul   şi   modalitatea   în   care   forţa   poate   fi aplicată”.
Organizaţia  Naţiunilor  Unite  (ONU)  înţelege  prin  ROE  „îndrumările date  comandantului  operaţional  care  delimitează  parametrii  în  interiorul cărora forţa poate fi folosită de către personalul NOMINALIZAT al ONU, pe timpul unei operaţii ONU specificate.” 265
Putem constata uşoare variaţii în definiţiile armatelor altor state, cum ar fi  Canada  sau  Marea  Britanie,  dar  acestea  nu  sunt  de  esenţă.  De  exemplu, pentru   operaţiile   de   coaliţie,   doctrina   canadiană   defineşte   ROE   drept: „îndrumări   emise   de   autoritatea   militară   competentă   care   delimitează împrejurările  şi  limitările  în  interiorul  cărora  forţa  poate  fi  aplicată  pentru îndeplinirea   obiectivelor   militare   stabilite   în   concordanţă   cu   politica naţională.” 266   Doctrina  maritimă  britanică  are  o  abordare  originală,  definind ROE  ca  “mijlocul  de  bază  pentru  definirea  limitărilor  politice  ale  folosirii forţei  şi  care  ia  forma  directivelor  şi  indicatorilor  de  politică  generală,  a restricţiilor şi autorizărilor”. 267
Doctrina   românească 268    şi-a   însuşit   întru-totul   definiţia   oficială   a Alianţei Nord-Atlantice şi a  doctrinei militare a Statelor Unite ale Americii potrivit căreia ROE sunt „directive emise de autorităţile militare competente care precizează circumstanţele şi limitele în cadrul cărora forţele armate vor iniţia  şi/sau  continua  acţiuni  de  luptă  cu  alte  forţe  întâlnite”. 269   Această definiţie  doctrinară  urmează    să  fie  consacrată  şi  în  plan  legislativ  prin proiectul  Legii  privind  regimul  armelor,  dispozitivelor  militare  şi  muniţiilor deţinute  de  Ministerul  Apărării  şi  de  forţele  armate  străine  staţionate  pe teritoriul României, care definesc regulile de angajare ca fiind „reglementări pentru  structurile  militare  în  ansamblu  precum  şi  pentru  fiecare  militar  în parte, care definesc circumstanţele, condiţiile, nivelul şi modalitatea în care pot  fi  utilizate  armamentul  şi  dispozitivele  militare  pentru  îndeplinirea misiunilor, pe timpul participării la operaţii”.
2.  Consideraţii privind elaborarea regulilor de angajare
Majoritatea forţelor armate occidentale  sau sub comandă NATO, ONU şi, UE au propriile lor  cataloage de reguli de  angajare pe care forţele armate  ar putea să le pună în aplicare.
O regulă de angajare  trebuie să fie prezentată ca o teză,  cât mai simplu şi  clar    posibil,  care  să  permită  sau    interzică  o  acţiune    în    circumstanţe determinate,  cum  ar  fi  spre    exemplu:  “  Este  interzisă    intrarea  în  apele teritoriale   a statului…”.
Prin  regulile  de  angajare  trebuie  reglementate  în  principal    patru probleme:
–   când poate fi utilizată forţa;
–   unde poate fi utilizată forţa;
–   împotriva cui ar trebui să fie folosită forţa în situaţiile descrise mai sus, şi
–   cum ar trebui să fie folosită forţa pentru a realiza obiectivele dorite.
ROE pot lua două forme: acţiuni pe care un militar poate să le ia fără consultarea eşalonului superior, cu excepţia cazului în care o astfel de acţiune a  fost  în  mod  explicit  interzisă  (uneori  numită  „comandă  prin  negaţie”)  şi, acţiuni care pot fi luate numai în cazul în care sunt ordonate  sau autorizate în mod explicit de o autoritate mai înaltă (uneori numită „comandă pozitivă”).
La elaborarea regulilor de angajare trebuie avute în vedere  următoarele principii de bază:
–       Regulile de angajare  sunt bazate pe ideea  implementării graduale a  violenţei,  care  în  fapt  este  o  aplicare  a  principiului    proporţionalităţii  din  dreptul de conflicte armate.  Numai  forţa minim necesară pentru a ajunge la  scopul stabilit trebuie să fie utilizată;
–       Un  eşalon  are  libertatea  de  a  stabili  pentru  eşalonul  subordonat restricţii suplimentare faţă  de autorizarea primită, dar niciodată  nu poate să aprobe permisiuni suplimentare;
–        Regulile de angajare  nu sunt stabilite o dată pentru totdeauna, ele trebuie adaptate în funcţie de situaţia din teren sau odată cu orice modificare a mandatului  dat forţei;
–        Nu  în  cele  din  urmă,  regulile  de  angajare  sunt,  în  general, clasificate.
ROE reprezintă un mijloc de atingere a unui  obiectiv specific. ROE au un  caracter  instrumental  ce  derivă  din  relaţia  obiectiv-mijloace.  Caracterul instrumental al ROE are mai multe consecinţe. ROE trebuie să fie eficiente şi concepute astfel încât să se atingă un anumit obiectiv. Ele oferă posibilitatea conducerii politice să se ridice la nivelul responsabilităţii faţă de operaţiunile militare, prin reglementări şi prin managementul operaţiunii. În primul rând, este  foarte  importantă  natura  operaţiunii  –  militară  obişnuită,  în  cadrul  unui conflict armat, sau una de menţinere a păcii. În acest ultim tip de operaţiune, activităţile militare (până la cel mai mic nivel de comandă) ar putea implica mult  mai  mult  responsabilitatea  conducerii  politice.  În  al  doilea  rând, conţinutul  trebuie  întotdeauna  să  se  afle  în  relaţie  cu  relevanţa  politico-militară  a  acţiunilor.  O  restricţie  pur  tactică  de  deschidere  a  focului,  în contextul unei operaţiuni militare desfăşurate în cadrul unui conflict armat, nu ţine de ROE. Pe de altă parte, reglementările de deschidere a focului în cadrul unei operaţiuni de menţinere a păcii ţin de ROE. În al treilea rând, conţinutul ROE trebuie să fie clar şi, indiferent de forma sa, să cuprindă instrucţiuni cu privire  la  metodele  de  operare  dorite  în  anumite  situaţii  concrete.  Mai  mult, trebuie  să  se  evite  repetarea  a  ceea  ce  a  fost  deja  stipulat  în  tratate, reglementări  sau  alte  ordine  cu  caracter  permanent.  ROE  trebuie  să  fie  un îndrumar clar pentru acţiuni militare în circumstanţe concrete. Pot apărea mai multe întrebări cu privire la forma sub care ar trebui ca să se prezinte regulile de angajare. Ar trebui să ia forma unor instrucţiuni, indicaţii sau liste cu ceea ce  este  permis  sau  nu?  Ar  trebui  să  îmbrace  forma  unui  ordin  cu  caracter permanent sau să fie o anexă a planului de acţiune? Dacă luăm în considerare relaţia  obiectiv-mijloace  şi  caracterul  instrumental,  ele  pot  să  se  prezinte  în toate formele mai sus-menţionate. Forma aleasă va depinde de circumstanţe, pentru că sunt posibile şi combinaţii ale acestora. Din acest punct de vedere este semnificativ şi nivelul de comandă pentru care au fost trasate. Un nivel de comandă militar superior necesită mai mult spaţiu de acţiune şi mai multă libertate în luarea deciziilor, decât un nivel de comandă inferior. Un nivel de comandă superior are nevoie de ROE sub forma unor îndrumări, în timp ce un nivel inferior de comandă necesită ROE gen instrucţiuni sau liste de acţiuni permise sau nepermise. La nivel intermediar, ar fi mult mai potrivită o formă
combinată a celor două.
În acelaşi timp următoarele aspecte trebuie avute în vedere:
–  este  necesară  interzicerea  utilizării  unor  termini  ambigui.  Utilizarea unui  catalog  de  reguli  de  angajare  permite  folosirea  unor  termini  standard  care scad riscul ambiguitate. Acest lucru este deosebit de important în special în cadrul unei coaliţii;
–  regulile  de  angajare  trebuie  însoţite,  atunci  când  este  cazul,  de explicaţiile-comentariile necesare;
– Regulile de angajare sunt destinate implementării pe teren de militari cu grade inferioare.  Ca urmare trebuie să se evite utilizarea unui limbaj strict juridic.  În  acelaşi  timp  însă  cadru  juridic  luat  în  considerare  trebuie  să  clar  până  la  utilizatorul  final  Problema  de  bază  în  legătură  cu  diseminarea regulilor  de  angajare  la  trupele  din  teatru  este  aceea  că  se  bazează  pe  un model legislativ  de control al conduitei. Un astfel de model serveşte anumitor  interese prestabilite şi oferă un rol tradiţional pentru consilierii juridici, dar nu este  optim  pentru  a  induce  iniţiativa  sau  reţinerea  militarilor.    Regulile  de angajare în acest model legislativ  sunt actele normative – texte scrise, emise de autorităţi, care pot fi amendate  şi poate chiar înlocuite, pe care membrii  unui  grup  le  consultă,  interpretează  si  pe  care  le  urmează;  pe  care  alţi funcţionari  le  implementează,  le  disting  si  pe  baza  cărora  uneori  trimit  in judecata.    O  abordare  legislativă  a  ROE  poate  crea  pericol  în  momentul  în care  se  cere  soldaţilor    care  trăiesc,  respiră  şi  transpiră  sa  transpună  aceste texte în practică.  Fiecare analogie  poate fi împinsă la extreme, dar analogia aici  –  între  metoda  prezenta  de  implementare  a  ROE  şi  procesul    social  de control al  comportamentului prin intermediul legislaţiei – oferă un rezumat a ceea ce este deficitar în prezenta doctrina ROE.  270
Deşi  cadrul  legal    al  desfăşurării  operaţiei  trebuie  să  fie  luat  în considerare,  şi  prin  urmare,  este  necesară  implicarea  consilierului  juridic, procesul   de   elaborare   a   regulilor   de   angajare   trebuie   să   rămână   o responsabilitate a celulei de operaţii formată  în principal din reprezentanţii J3 şi J5. Prin urmare, este necesar să se evite practica, din păcate des întâlnită, în stabilirea  responsabilităţii  elaborării  regulilor  de  angajare  în  sarcina,  uneori  exclusivă, a consilierului juridic.
3. Care este valoarea juridică a ROE ?
Ce  lege  trebuie  să  fie  luată  în  considerare    la    elaborarea  regulilor  de angajare?
Regulile  de  angajare  trebuie  să  respecte,  în  acelaşi  timp  de  drept internaţional  şi    dreptul  intern  al  statelor    care  fac  parte  din  forţă.  Pe  lângă mandatul forţei, în general definit printr-o rezoluţie a Consiliul de Securitate a Organizaţiei Naţiunilor Unite, standardele internaţionale implică conformarea cu   alte   două   părţi   ale   dreptului   internaţional   reprezentate   de   dreptul conflictelor  armate  şi  legislaţia  internaţională  privind  drepturile  omului. Standardele care urmează să fie aplicate pot varia în funcţie de natura a crizei şi nivelul de violenţă. Prin urmare  sunt specifice pentru  fiecare operaţie. În afară de aceasta,  legislaţia naţională  continuă să se aplice fiecărui militar din compunerea forţei multinaţionale. Astfel, Codul penal al României se aplică  tuturor cetăţenilor români aflaţi în afara teritoriului statului român. Legislaţia altor  state  în  ceea  ce  priveşte  utilizarea  de  forţei,    poate  diferi  de  legea română.    În  ipoteza  participării  forţelor  române  la  o  operaţie  multinaţională trebuie să se asigure că  implementarea de către militarii români a regulilor de angajare  nu  contravine  legislaţiei  române  care  prevalează.  Documentele  de referinţă  ale  diferitelor  organizaţii    (NATO,  Uniunea  Europeană)  prevăd posibilitatea ca statele care iau parte la o operaţie să prezinte comentarii sau restricţii care permite fiecărui stat să respecte propria lege.
Asocierea  regulilor de angajare cu factorii de natură politică, militară şi legală,    este  o  sursă  de  confuzie  cu  privire  la  valoare  juridică  a  acestor reglementări.  Ar  fi  greşit  să  credem  că,  dat  fiind  faptul  că  la  elaborarea regulilor de angajare se urmăreşte respectarea reglementărilor internaţionale si naţionale,  acest  fapt  conferă  regulilor  de  angajare    în  mod  automat  aceeaşi valoare  juridică.  Regulile  de    angajare  trebuie  să  fie  considerate  ca  fiind ordine  emise  de  o  autoritate  legitimă  care  se  aplică  militarilor  care  compun forţa.
Caracterul  executoriu,  legal,  politic  şi  militar  va  juca  şi  el  un  rol important.  Aceste  ultime  comentarii  ridică  problema  naturii  juridice  a  ROE. Suntem de acord cu punctul de vedere susţinut că statutul legal al ROE este problematic 271 . Prin abordarea problemei din unghiuri diferite, însă, o putem face mai uşor de înţeles. ROE nu sunt nişte acte normative, pur şi simplu. Ele au  o semnificaţie politică, juridică şi militară. Totuşi, această semnificaţie nu este ambalată frumos într-o categorie de acte normative uşor de recunoscut şi
autonome; ele sunt nişte reguli cu un caracter combinat. ROE nu formează de sine  stătător  condiţiile  necesare  pentru  operaţiuni  militare  legale.  Soldaţii aparţinând  unei  părţi  beligerante,  angajată  într-un  conflict  armat,  trebuie  să acţioneze  legal  şi  să  nu  încalce  limitările  legilor  războiului.  În  principiu, soldaţii  ce  fac  parte  din  trupe  de  menţinere  a  păcii  acţionează  legal,  dacă rămân în limitele stabilite de mandatul dat (de exemplu, un mandat ONU).
Ce  este  atunci  important  din  punct  de  vedere  juridic  pentru  ROE? Legile războiului sau un mandat ONU oferă militarilor dreptul de folosi forţa în anumite circumstanţe, forţă ce nu ar avea cadrul legal dacă nu ar acţiona pe baze legitime. Pentru a putea califica o forţă ca fiind legitimă, nu trebuie doar să  avem  baze  legale,  ci  forţa  trebuie  folosită  în  conformitate  cu  principiile subsidiarităţii  (să  nu  se  folosească  mijloace  de  luptă  atât  timp  cât  se  poate atinge  scopul  prin  mijloace  mai  puţin  drastice)  şi  proporţionalităţii  (balanţa dintre obiective şi mijloace). Aceste principii de limitare pot fi încorporate în dispoziţii ale unor acte normative sau în dispoziţiile unui tratat. Totuşi, chiar dacă  nu  este  cazul,  aceste  principii  acţionează  şi  în  formă  nescrisă.  Este  un lucru stabilit că folosirea forţei nu trebuie să depăşească limitele legale pentru a  atinge  obiectivele  legitime.  Mai  mult  decât  atât,  pagubele  şi  pierderile produse neintenţionat, cu alte cuvinte, pagubele şi pierderile ca efect secundar al  folosirii  forţei  (pierderi  colaterale)  trebuie  evitate  pe  cât  posibil.  Din perspectivă  juridică,  ROE  trebuie  privite  ca  o  formă  concretă  a  principiilor juridice  ale  subsidiarităţii  şi  proporţionalităţii  stabilite  pentru  desfăşurarea unei anumite acţiuni militare. Acest lucru nu înseamnă că ROE nu pot avea consecinţe legale. Totuşi, de regulă, aceste consecinţe legale vor fi resimţite doar indirect, în diferitele domenii ale dreptului, precum dreptul internaţional, dreptul penal, dreptul administrativ şi cel civil. De exemplu, o forţă militară care  nu  se  supune  limitărilor  date  de  ROE  nu  poate  fi  pedepsită  conform dreptului  penal;  dar  dacă  această  acţiune  are  drept  consecinţă  utilizarea nejustificată  a  forţei,  ce  conduce  spre  moartea  sau  rănirea  unor  oameni,  sau cauzează  pierderi  materiale,  atunci  aceste  fapte  cad  sub  incidenţa  dreptului
penal.
4.  Regulile  de  angajare  –  expresie  a  controlului  exercitat  asupra aplicării forţei militare
Controlul   ce      se   exercită   asupra   forţei   militare   a   statelor   este responsabilitatea exclusivă a liderilor politici şi militari, dar mai ales, a celor politici. Implicarea socială în folosirea forţei militare a crescut semnificativ, mai ales ca o consecinţă a prezentării acestor acţiuni în mass-media. Opinia publică  poate  exercita  o  influenţă  asupra  reglementărilor  şi  controlului folosirii   forţei   militare   prin   conducerea   politică   şi/sau   militară   Există nenumărate  motive  pentru  controlul  exercitat  asupra  folosirii  forţei  militare, cum  ar  fi:  coordonarea  cu  obiectivele  politice,  necesitatea  sau  dorinţa  de  a obţine  sprijin  politic  internaţional  (inclusiv  cererea  de  aprobare  a  operaţiilor de menţinere a păcii),  necesitatea de a obţine sprijin politic şi social naţional (rolul  mass-media),  necesitatea  sau  dorinţa  de  a  controla  crizele  (dominarea escaladării conflictului), interese economice, financiare şi comerciale, interese legate de mediu, interese post-conflict (necesitatea de a continua împreună).
Supremaţia   politicii   implică   un   control   politic   asupra   conducerii militare.  Totuşi,  această  supremaţie  nu  se  manifestă  la  fel  în  cadrul  fiecărei operaţii militare, al fiecărei manevre tactice şi al fiecărei operaţiuni de luptă. Doar  atunci  când  este  necesar,  din  punct  de  vedere  politic,  aceste  acţiuni trebuie să se desfăşoare sub directul control politic. Nevoia de control politic există    din    anumite    motive,    iar    conducerea    politică    are    propriile responsabilităţi  şi  competenţe  (principiul  „fiecare  cu  competenţele  sale”  se
aplică pe deplin din acest punct de vedere). O conducere politică trebuie să se ridice  la  nivelul  responsabilităţii  ce  îi  revine  în  domeniul  său  de  activitate. Acesta  este  scopul  final  al  controlului.  Conducerea  politică  controlează operaţiunile   militare   cu   ajutorul   regulamentelor   şi   prin   intermediul managementului  operaţiunilor  militare,  ca  obiectiv  imediat.  Ţinând  cont  de acesta, conducerea politică poate desemna diferite sarcini conducerii militare. Astfel,  se  vor  indica  limitele  a  ceea  ce  este  permis  implementării  militare  a unei sarcini politice. Pentru ca nivelul militar să fie capabil să se supună – iar conducerea militară este obligată să facă acest lucru, limitele trebuie stabilite la nivel politic, iar acestea să fie „traduse” în termeni militari, pentru a facilita controlul politic.  Mai mult, toţi comandanţii vor dori să stabilească reguli şi să administreze operaţiunile militare ce se desfăşoară sub responsabilitatea lor din  motive  militare  de  autonomie  (fără  semnificaţie  politică  sau  militară; vorbim aici de motive strict militaro-tactice, ce ţin de tehnica de desfăşurare a luptei, militaro-logistice şi motive care ţin de etica profesională militară).
Funcţionarea controlului politic necesită reglementări şi un management al  acţiunilor  militare,  deoarece  aceste  operaţiuni  ar  putea  avea  repercusiuni politice directe. Altfel spus, ele ar putea fi de o relevanţă funcţională directă pentru  conducerea  politică  şi,  din  acest  punct  de  vedere,  responsabilitatea liderilor   militari   se   împleteşte   cu   responsabilitatea   liderilor   politici. Reglementările  şi  managementul  operaţiunilor  militare  bazate  pe  autonomia militară  aparţin  unei  alte  categorii,  ele  doar  subliniază  rolul  jucat  de conducerea militară. Este de dorit ca această distincţie să fie exprimată clar în toate resursele disponibile pentru stabilirea unui set de obiective. Pentru ca o conducere politică să fie în stare să se ridice la nivelul responsabilităţii unor operaţiuni   militare   (obiectivul   final),   cu   ajutorul   reglementărilor   şi   al managementului operaţiunilor militare (obiectiv intermediar), avem nevoie de alte mijloace de control, diferite de cele ce ne ajută să ne angajăm cu succes în luptă, cu toate că obiectivul intermediar pare să fie acelaşi în ambele cazuri. Ca  urmare  ROE  trebuie  privite  ca  pe  nişte  mijloace  de  control  rezervate activităţilor  militar-operaţionale,  cu  influenţă  directă  asupra  responsabilităţii conducerii politice.
Controlul  exercitat  pe  temeiuri  militare.  Temeiurile  militare  pentru controlul,  reglementarea  şi  utilizarea  forţei  militare  sunt  strâns  legate  de dominarea   escaladării   conflictului;   susţinerea   iniţiativei   şi   momentului  (susţinerea  libertăţii  de  a  alege,  managementul  factorilor  „unde”,  „când”  şi „cum”);  utilizarea  optimă,  cu  rezultate  maxime  a  mijloacelor  insuficiente;  sincronizarea  dintre  efortul  militar  şi  cel  politic  conform  obiectivelor  şi directivelor politice. Există, de asemenea, şi temeiuri care ţin de disciplină şi de etica profesională militară (protejarea celor fără apărare sau incapabili să se apere, respectul de sine şi respectul faţă de adversar, cu alte cuvinte, crezuri „de  modă  veche”  legate  de  cavalerismul  pe  câmpul  de  luptă  şi  onoarea militară etc.).
5. Consideraţii privind elaborarea şi aplicarea regulilor de angajare NATO
NATO  defineşte  ROE  ca  „directive  emise  de  autorităţile  militare competente care precizează circumstanţele şi limitele în cadrul cărora forţele armate vor iniţia şi/ sau continua acţiuni de luptă cu alte forţe întâlnite ”  272 .
Cu alte cuvinte, ROE există pentru a contura circumstanţele şi limitele în care forţele militare va utiliza forţa, până la forţa letală. NATO ROE ca cele mai multe ROE se bazează pe trei piloni: politici, militari şi legali.
Pilonul politic are în vedere asigurarea că operaţiunile militare răspund obiectivelor politice ale NATO. Pilonul  militar este esenţial pentru  a garanta faptul  că  ROE  se  elaborează  astfel  încât  să  faciliteze  cât  mai  mult  posibil îndeplinirea  misiunii  şi  protecţia  forţei.  În  ceea  ce  priveşte  pilonul  juridic importanţa acestuia este evidentă de vreme ce statele sunt obligate să respecte legislaţia naţională şi internaţională.
Contrar  practicii  Organizaţiei  Naţiunilor  Unite  în  care  unele  naţiuni contributoare  pot  să  nu  fie  consultate  la  elaborarea  regulilor  specifice misiunii,  în  cadrul  NATO  statele  membre  sunt    şi  trebuie  consultate  tot timpul.  Consultarea  începe  de  îndată  ce  un  proiect  a  fost  produs  de  către SACEUR.  Pentru  a  pregăti  ROE,  SACEUR  alege  dintr-un  compendiu  de ROE deja adoptate de către NATO, pe acelea pe care le consideră că pot servi la  îndeplinirea  misiunii  şi  că  se  încadrează  cel  mai  bine  în  cadrul  celor  trei piloni  menţionaţi  mai  sus.  De  îndată  ce  un  proiect  de  ROE  este  disponibil, este  revizuit  şi  discutat  la  nivele  diferite,  dar  în  primul  rând,  în  grupuri  de lucru  formate  din  reprezentanţi  ai  fiecărui  stat  membru  NATO.  După  ce  în grupurile de lucru s-a ajuns la un consens referitor la setul de ROE acesta va fi prezentat Comitetului Militar pentru a fi avizat şi Consiliului Nord Atlantic pentru aprobare. În orice moment, un stat membru poate face o rezervă la o anumită regulă. Odată ce setul de reguli de angajare a fost adoptat fiecare stat membru  NATO  devine  responsabil  în  mod  individual  pentru  a  face  ROE aplicabile de către forţele lor. Faţă de procedura descrisă mai sus  se pot face următoarele aprecieri:
1)  Faptul  că  ROE  sunt  aprobate  de  către  Consiliul  Nord  Atlantic  demonstrează  că  politicul  este  cel  care  controlează  modul  în  care  forţa  este utilizată în operaţii, până la nivelul fiecărui militar;
2) ROE nu sunt nici lege, nici un substitut de lege;
3)  ROE  constituie  unica  autoritate  pentru  forţele  NATO  de  a  folosi forţa,  inclusiv  cea  letală  şi  nu  ar  trebui  niciodată  interpretate  ca  limitând dreptul inerent de autoapărare;
4)  Dacă  ROE  nu  sunt  suficiente  pentru  îndeplinirea  unei  misiuni,  noi ROE pot fi întotdeauna cerute;
5) Un comandant are mereu privilegiul de a nu utiliza o anumită regulă de angajare ce conţine o permisiune sau de a limita aplicarea sa;
6) Regulile de angajare specifice pentru pace au un conţinut opus faţă de cele specifice pentru un conflict armat.
ROE  de  pace  sunt  exprimate  ca  permisiuni  sau  autorizaţii  în  timp  ce ROE  pentru    conflictele  armate  sunt  scrise  ca  interdicţii  sau  restricţii 273 . Având  în  vedere  faptul  că  toate  deciziile  sunt  luate  în  comun,  pe  baza  de consens, statele membre NATO sunt câteodată de acord să nu fie de acord 274 .
În cazul ROE, dezacordurile sunt exprimate prin rezerve sau caveats. Statele face  de  regulă  rezerve  la  regulile  de  angajare  pe  baza  următoarelor  patru motive:
(1)  legea  naţională:  un  stat  poate  face  rezerve  la  regulile  de  angajare pentru a respecta  dreptul său intern;
(2)  dreptul  internaţional:  un  stat  poate  face  rezerve  la  regulile  de angajare  pe  baza  faptului  că  interpretează  în  mod  diferit  de  celelalte  state  prevederile legislaţiei  internaţionale;
(3)  Interpretare:  un  stat  poate  face  rezerve  la  regulile  de  angajare  pe baza  faptului  că  interpretează  în  mod  diferit  de  celelalte  state  mandatul  dat NATO de Consiliul de Securitate al ONU;
(4) limitări / restricţii:
i) un stat poate invoca o limitare geografică pentru a refuza sa trimită trupe într-o anumită zonă din teatrul de operaţiuni;
ii)  un  stat  poate  să  refuze  să  utilizeze  anumite  mijloace  pentru  a îndeplini  o  misiune.  De  exemplu,  unele  state  refuză  utilizarea  gloanţelor  de cauciuc sau a gazului lacrimogen.
În  contextul  unei  o  alianţe  militare  rezervele,  care  adesea  depăşesc numărul   de   ROE,   ridică   unele   provocări   serioase. 275    De   exemplu,   în desfăşurarea   operaţiunilor   un   comandant   poate   fi   reticent,   în   anumite circumstanţe,  să  utilizeze  anumite  forţe  militare  din  cauza  rezervelor.  Prea multe excepţii de la ROE pot, de asemenea, submina principiul fundamental al  solidarităţii  necesare  într-o  alianţă  militară.  O  altă  realitate  este  faptul  că, deşi NATO a adoptat ROE, nimic nu se opune ca un stat suveran să adopte propriile reguli. Această multiplicare de seturi de reguli de angajare pot crea divergenţe, de exemplu, în utilizarea forţei de către diferite state.
Legislaţia  unui  stat  participant  poate  fi  mai  restrictivă  atât  decât legislaţia  internaţională  şi  cât  şi  decât  NATO  ROE,  deci  în  timpul  unei operaţii  NATO  sau  conduse  de  NATO,  forţele  respectivului  stat  pot  avea constrângeri în  utilizarea forţei în anumite circumstanţe; de exemplu, un stat poate  să  interzică  utilizarea  agenţilor  de  control  al  mulţimilor  sau  poate interzice  folosirea  forţei  letale  pentru  protecţia  proprietăţii.  Comandantul forţelor  trebuie  să  fie  conştient  de  aceste  restricţii  naţionale  pentru  a  putea maximiza întrebuinţarea capacităţilor  tuturor forţelor aflate sub comanda sa. Totodată  este  responsabilitatea  fiecărui  stat  să-şi  facă  cunoscute  aceste constrângeri fie înainte, fie cât mai curând posibil, în procesul de planificare.
Unul din aspectele dificile de rezolvat este problema răspunderii penale sau  disciplinare  pentru    încălcarea  unor  reguli  de  angajare  sau  invocarea respectării  acestora  în  apărare    în  cazul  unui  proces  penal.  O  astfel  de dificultate  îşi  are  originea  în  calificarea  diferită  a  regulilor  de  angajare.  De exemplu, în timp ce unele state consideră ROE a fi instrucţiuni, directive sau îndrumări,  alte  state  tratează  aceste  reguli  ordine  ce  trebuie  respectate  şi îndeplinite.  Ca  urmare  chiar  dacă  NATO  ROE  sunt  descrise  ca  fiind  de autorizări  sau  limitări  în  utilizarea  a  forţei,  forţa  juridică  a  regulilor  de angajare  depinde  de  modul  în  care  acestea  sunt  considerate  în  legislaţia fiecărui stat NATO.
CONCLUZII
Utilizarea  forţei  militare  va  fi  întotdeauna  supusă  limitelor  stabilite  de temeiurile legale, politice şi militare. În principiu, nu există nici o diferenţă, dacă  ne  referim  la  părţile  beligerante  dintr-un  conflict  armat  (război)  sau  la părţile neutre ce iau parte la acţiuni de menţinere a păcii. Poate că accentul se pune diferit pe limitările legale, politice şi militare, dar, indiferent de accent, aceste limitări vor exista întotdeauna. În al doilea rând, aceste limitări nu se referă stricto sensu la utilizarea forţei, altfel spus, la utilizarea armamentului, ci  la  ameninţarea  cu  forţa  şi  la  acţiunile  legate  de  utilizarea  forţei,  precum
măsurile preparatorii sau chiar măsurile ce se iau pentru a preveni provocarea constituită de utilizarea forţei.
Utilizarea forţei nu este un scop în sine – ceea ce ar însemna utilizarea gratuită a violenţei – ci un mijloc de atingere a unui scop. În esenţă este vorba de  impunerea  voinţei  noastre  în  faţa  adversarului.  În  anumite  circumstanţe, acest mijloc de impunere este reprezentat de mijloace coercitive. Nu trebuie să  facem  apel  la  forţă,  dacă  există  şi  alte  metode  de  a  ne  atinge  scopul. Controlul  politic  şi  militar  de  reglementare  şi  control  asupra  forţei  militare este întotdeauna necesar.
Pe  baza  celor  menţionate  mai  sus,  oferim  o  descriere  generală  a  ROE (am preferat termenul „descriere” în loc de „definiţie”, deoarece descrierea se poate  aplica  în  practică,  ceea  ce  este  mult  mai  important  decât  a  emite  o definiţie cu pretenţii academice). Descrierea ar trebui să exprime atât funcţia şi  natura  ROE,  cât  şi  dimensiunile  lor  politice.  Prin  urmare,  ROE  pot  fi descrise  după  cum  urmează:  reglementări  de  politică  militară  cu  privire  la utilizarea forţei militare şi la activităţile conexe, cât şi instrucţiuni bazate pe aceste  reguli  trasate  de  conducerea  militară  responsabilă  pentru  o  anumită operaţiune şi care distribuie responsabilităţi unităţilor aflate sub comanda ei, pe baza însărcinării şi indicaţiilor primite din partea conducerii politice, având ca singur obiectiv acordarea şi stabilirea cadrului în care se poate face uz de forţă. Conducerea politică îşi exercită, astfel, responsabilitatea politică pentru operaţiunea militară.
Când  ne  referim  la  „conducerea  militară  responsabilă”,  includem  atât autorităţile militare superioare ce răspund de operaţie (şeful statului major al operaţiunii,   comandantul   suprem   sau   comandantul),   cât  şi   comandanţii subordonaţi  din  cadrul  structurii  militare  de  comandă  care  posedă  putere  şi libertate de acţiune în timpul pregătirii implementării operaţiunii, cât şi pentru implementare.  ROE  sunt,  în  mod  necesar,  o  traducere  în  termeni  militari  a însărcinării  şi  instrucţiunilor  politice.  Conducerea  politică  nu  este  cea  care stabileşte ROE. Dar, atunci când apare o anumită situaţie, conducerea politică îşi poate rezerva dreptul de a aproba ROE trasate de autoritatea militară. Ca regulă, soldaţii nu primesc în mod direct ROE, ci doar ordine şi instrucţiuni care  se  bazează  pe  ROE  şi  care,  deci,  sunt  în  deplin  acord  cu  ele,  ca  de exemplu,  instrucţiuni de folosire a forţei. Dacă ROE s-ar aplica direct (ca o regulă) fiecărui soldat în parte, nu s-ar crea numai probleme deosebite legate de aplicarea lor, ci s-ar deforma însuşi conceptul.

